KOMISIJOS DIREKTYVA 2009/130/EB
2009 m. spalio 12 d.
iš dalies keičianti Tarybos direktyvos 76/768/EEB nuostatas, susijusias su kosmetikos gaminiais, siekiant suderinti jos III priedą su technikos pažanga
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1976 m. liepos 27 d. Tarybos direktyvą 76/768/EEB dėl valstybių narių įstatymų, susijusių su kosmetikos gaminiais, suderinimo (1), ypač į jos 8 straipsnio 2 dalį,
pasikonsultavusi su Vartotojų saugos moksliniu komitetu,
kadangi:
(1)
2001 m. paskelbus mokslinę studiją „Ilgalaikių plaukų dažų naudojimas ir šlapimo pūslės vėžio rizika“, Kosmetikos gaminių ir vartotojams skirtų ne maisto produktų mokslinis komitetas, dabar Vartotojų saugos mokslinis komitetas (toliau - VSMK) (2), padarė išvadą, kad galima rizika kelia susirūpinimą. Jis rekomendavo Komisijai imtis tolesnių veiksmų siekiant kontroliuoti, kaip naudojamos plaukų dažų medžiagos.
(2)
VSMK taip pat rekomendavo bendrąją plaukų dažų medžiagų saugos vertinimo strategiją, įskaitant reikalavimus bandyti medžiagas, naudojamas plaukų dažuose, ir tirti galimą jų genotoksiškumą ir (arba) mutageniškumą.
(3)
Atsižvelgdama į VSMK nuomones, Komisija drauge su valstybėmis narėmis ir suinteresuotosiomis šalimis susitarė dėl bendrosios strategijos plaukų dažuose naudojamoms medžiagoms reglamentuoti, pagal kurią pramonės įmonės buvo įpareigotos pateikti dokumentus su moksliniais duomenimis apie plaukų dažų medžiagas, kad juos galėtų įvertinti VSMK.
(4)
Šiuo metu medžiagos p-fenilendiaminas (toliau - PPD) ir toluen-2,5-diaminas (toliau - PTD) reglamentuojamos Tarybos direktyvos 76/768/EEB III priedo 1 dalies bendrais 8 ir 9 įrašais. VSMK šias medžiagas priskyrė labai stiprių sensibilizatorių, kurie, kaip labai tikėtina, gali sukelti odos alergiją plaukų dažų vartotojams, kategorijai. Gali prireikti nemažai laiko, kol VSMK įvertins pateiktą papildomą informaciją apie PPD ir PTD riziką bei pateiks galutinį sprendimą. Siekiant sumažinti vartotojų alergijos plaukų dažams riziką, didžiausia leistina PPD ir PTD koncentracija turėtų būti nedelsiant sumažinta iki koncentracijos lygių, apie kuriuos pramonės įmonės pateikė saugaus naudojimo dokumentus.
(5)
Kadangi šiuo metu PPD ir PTD reglamentuojami III priedo 1 dalies bendrais įrašais, šioms medžiagoms turėtų būti suteikti atskiri nuorodų numeriai nurodant mažesnes didžiausias leistinas koncentracijas.
(6)
Komisijos direktyva 2008/88/EB (3) uždrausta naudoti hidrochinoną oksidaciniuose plaukų dažuose, išbraukus III priedo 1 dalies 14 nuorodos numerio c skiltyje atitinkamą vartojimo sritį. Siekiant aiškumo, taip pat turėtų būti išbraukta 14 nuorodos numerio d skiltyje nurodyta 0,3 % leistina koncentracija ir f skiltyje nurodytų naudojimo sąlygų bei įspėjimų, kurie turi būti išspausdinti etiketėje, a dalis.
(7)
Todėl Direktyvą 76/768/EEB reikėtų atitinkamai iš dalies pakeisti.
(8)
Šioje direktyvoje numatytos priemonės atitinka Kosmetikos gaminių nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 76/768/EEB III priedas iš dalies keičiamas pagal šios direktyvos priedą.
2 straipsnis
1. Valstybės narės ne vėliau kaip 2010 m. balandžio 15 d. priima ir paskelbia įstatymus ir kitus teisės aktus, reikalingus šiai direktyvai įgyvendinti. Valstybės narės nedelsdamos pateikia Komisijai tų nuostatų tekstus.
Valstybės narės taiko šios direktyvos priede nurodytas nuostatas nuo 2010 m. liepos 15 d.
Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Valstybės narės nustato tokios nuorodos darymo tvarką.
2. Valstybės narės pateikia Komisijai šios direktyvos taikymo srityje priimtų pagrindinių nacionalinių teisės aktų nuostatų tekstus.
3 straipsnis
Ši direktyva įsigalioja dvidešimtą dieną nuo jos paskelbimo Europos Sąjungos oficialiajame leidinyje.
4 straipsnis
Ši direktyva skirta valstybėms narėms.
Priimta Briuselyje 2009 m. spalio 12 d.